ايفان الدراجي
لكل شخص متفه حقوق المرأه ومطشرها بين الشرخ الاوسخ والغرب وحاصرها بشعر الابط وتريد واحد سكسي ولازم تدفع الحساب بالاول يلا تطالب بحقوقها:
كل النسوان يشتغلن ويصرفن على خصاويك المعفنه انت وغيرك وفوكاها يناجن ابلاش ويخلفن لخلقتك الزفرة حتى باجر تتباهه بيهم ومتحملتك انت وجهالك وشغلها ودورته والحبالة واكلان الخره مال المجتمع وتجي تستهزأ بالمره العربية المسكينة اذا رادت شوي تتمتع بابسط واسخف الشغلات، تضحك ع شعر الابط؟ ليش مو انتو تردون النسوان فوق ضيمهن 24 ساعة زالطات لخصاويكم الخايسة؟ تتعجبون اذا ركبت بايسكل وانتو تلطمون اذا منعوا التدخين بالاماكن العامة لو منعوا الشرب، تتعجب اذا وحده تعيط بيك بالباص او المترو ليش انتو تباوعون للنسوان مثل البشر؟ نحس عيونكم سنون تنهش بينا، لا وفوق كل هذا تريدها تدفع الحساب حتى تزقنبك، اوك ادفعلك الحساب بس لمن احصل كل حقوقي مثل نساء الغرب.. بس هيه المره لازم تنطي تنطي وماتاخذ واول ما تداعي بحقوقها يقولولها هم انطي يلا عود تاخذين.. يستزأون دفعي الحساب الاول يلا تطالبين بحقوقج والمجتمع موكلها خره لو بعد قرون تدفع حساب وتربي لحية مو بس شعر اباط محد ينطيها تفله من حقوقها.
كلنا نتمنى ونقول نريد واحد حلو وسكسي بنات وولد كلنا بس، بعدين، الولد يتزوج الحلوة الخريجة الرشيقة المرتبة بت الناس والبنية تتزوج الاملح الي ميشوف دربة من كرشه ويادوب يقره بس صارت عنده فلوس لان حواسم لو بحزب.
بعدين لا تخلط بين المره الغربية والعربية، هذيج تطالب بشي بعده سنين ضوئية عن الي تطالب بيه المرأة العربية، فماكو مجال مقارنة. ليش هيه منو الي تقدر تمشي بشارع عربي لابسه مزلط وايديها طالعه حتى يبين مسويه اباطاتها او لا، شكد نسبتهن؟ ومنو هن الي يلبسن زلط غير الغنيات من الفنانات و ع شاكلتهن الي اخر همها حقوق مرأة واول همها تكون سكسي وبالتالي مستحيل تربي شعر اباطها.
الي طالبن بركوب البايسكل والي يعتبر جريمة عظمى عدنا هن العراقيات المكرودات الي لحد الان يبيعوهن ويشتروهن بسوق النخاسة وياخذوهن فصلية فيوم الي تتمرد وتحاول تكسر حلقة صغيرة من سلسلة كبيرة تكونت عليها من سنين وقيدتها بزنزانة مجتمع ابوي تصرف طبيعي، الفيل ما ينوكل لقمة وحدة، حلقة حلقة.
شنو هن ذني الحلقات وشلون صارت قيد؟ حلقة لبسي حجاب، حلقة لبسي عباية، حلقة ما تدخنين، حلقة ما تشربين، حلقة ما تركبين بايسكل، حلقة الي تسوق سيارة كحبة، حلقة الي تشتغل بشركة اهلية كحبة، حلقة الرجال يشتغل ويصرف المره عيب، حلقة لعنة الله ع المرأة المشعرة وع الرجل الاملس، حلقة تعدد الزوجات، حلقة الولد يصاحب عادي بس البنية تعتبر كحبة، حلقة اذا اعتبرت كحبة تنقتل الولد ميسووله شي.. وآلاف الحلقات الثانية.. الي تشكلت من قبل 1400 سنة وجاي تزيد مو تنقص شكو بيها لو نبدي نكسر حلقة حلقة؟